РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/50-18

3. април 2018. године

Б е о г р а д

**ЗАПИСНИК**

**ТРИДЕСЕТПЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**ПОНЕДЕЉАК, 26. МАРТ 2018. ГОДИНЕ**

Седница је почела у 9.10 часова.

Седници су присуствовали председник Одобра за европске интеграције Ненад Чанак и чланови Одбора Весна Марковић, Душица Стојковић, Звонимир Ђокић, Дејан Раденковић, Гордана Чомић, Хаџи Милорад Стошић и Елвира Ковач и заменици чланова Одбора Крсто Јањушевић, Вера Јовановић, Оливера Пешић, Драган Вељковић и Дубравка Филиповски. Седници нису присуствовали чланови Одбора Петар Јојић, Александар Стевановић, Наташа Вучковић и Муамер Бачевац.

Седници су присуствовали и представници Републичког геодетског завода, Гордана Зорић и Саша Ђуровић.

На предлог председника Одбора, усвојен је следећи

**Д н е в н и р е д**

1. Предлог закона Предлог закона о националној инфраструктури геопросторних података, који је поднела Влада у начелу.

**Тачка 1.**

Председник Одбора је отворио прву тачку Дневног реда, Предлог закона о националној инфраструктури геопросторних података, који је поднела Влада у начелу и реч дао представнику предлагача. Г. Зорић је рекла да Предлог закона уређује успостављање и одржавање националне инфраструктуре геопросторних података (НИПК) у Републици Србији и да је циљ Предлога закона да се, успостављањем инфраструктуре, омогући лакши приступ информацијама о животној средини и да се отклоне све препреке за размену скупова и сервиса геоподатака између органа јавне власти, како на националном нивоу тако и у прекограничним оквирима. Информисала је присутне да се овим Предлогом закона преноси у потпуности у национално законодавство Директива Европске уније 2007/2/ЕЗ – Infrastructure for Spatial Information in the European community – INSPIRE и додала је да су поједине одредбе из неколико директива Европске уније транспоноване још 2009. године у Закон о државном премеру и катастру, што је био правни основ да Републички геодетски завод успостави иницијални геопортал. Указала је да Предлог закона предвиђа успостављање органа НИГП-а: Савет НИГП-а и радна тела. Навела је да Савет НИГП-а има 17 чланова које именује и разрешава Влада Републике Србије на период од 4 године а чланови су: представници 12 министарстава Републике Србије, Републички геодетски завод, Републички хидрометеоролошки завод, Републички завод за статистику, представник покрајинског секретаријата надлежног за послове животне средине и представник Сталне конференције градова и општина. Истакла је да ће сви субјекти НИГП-а бити у обавези за издвајање средстава за успостављање НИГП-а, а заједничке активности, као што су успостављање портала и мрежних сервиса, финансираће се из буџета Републике Србије на позицији Републичког геодетског завода, донација, зајмова и других средстава. Г. Зорић је рекла да су субјекти НИГП-а органи јавне власти који су по посебном закону већ надлежни да стварају и прикупљају геоподатке као и органи јавне власти који те податке користе и додала да је трећа страна физичко или правно лице које је регистровано за обављање делатности која је у вези са прикупљањем геопросторних података, а Савет може одлучити да трећа страна постане одговорни субјект НИГП-а за одређене теме геоподатака уколико органи јавне власти не поседују те податке. Истакла је да Предлог закона прописује у којим ситуацијама ће субјекти НИГП-а ограничити јавни приступ геоподацима уколико би то неповољно утицало на националну јавну безбедност, одбрану земље, безбедност животне средине и међународне односе. С. Ђуровић је указао да је активност за успостављање националне инфраструктуре геопросторних података започета 2008. године, уз помоћ донација Краљевине Норвешке а да је 2009. године успостављен иницијални геопортал. Нагласио је да је геопортал временом унапређиван и да је број корисника временом порастао, тако да тренутно, на дневном нивоу има око 9 300 корисника геопортала. Нагласио је да је геопортал у неколико ситуација имао значајну примену и дао пример ситуације поплаве која је задесила нашу земљу 2014. године. На питање Д. Стојковић о изради катастра рударских депонија и напуштених рударских јама, С. Ђуровић је рекао да се пројекат финансира уз подршку Европске уније из ИПА фондова и да се пројекат одвија у надлежности Министарства рударства и енергетике док је Републички геодетски завод сарадник на том пројекту. Како се нико више није јавио за реч, председник Одбора је ставио на гласање Предлог закона о националној инфраструктури геопросторних података, у начелу, који је усвојен једногласно.

Седница је завршена у 9.23 часова.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Ненад Чанак